କନକ ବ୍ୟୁରୋ : ଭାରତୀ ସିଂ । ନାଁ ଶୁଣିଲେ ହିଁ ମୁହଁରେ ହସ ଫୁଟିଉଠେ । ଟିଭି ପରଦାରେ ଦର୍ଶକଙ୍କୁ ହସାଇ ହସାଇ ବେଦମ କରିଦେଉଥିବା ଭାରତୀ ଏବେ ନିଶାଲୋକର ନାୟିକା ପାଲଟି ଯାଇଛନ୍ତି । ପ୍ରଥମେ ଭାରତୀ ଗିରଫଦାର । ପରେ ତାଙ୍କ ସ୍ୱାମୀ ହର୍ଷ ଲିମ୍ବାଚିଆ ମଧ୍ୟ ଗିରଫ ହୋଇଛନ୍ତି । ନାର୍କୋଟିକ୍ସ କଂଟ୍ରୋଲ ବ୍ୟୁରୋ ସାମ୍ନାରେ ଦୁହେଁ ଡ୍ରଗ୍ସ ନେଉଥିବା କଥାକୁ ସ୍ୱୀକାର କରିଛନ୍ତି ।
ଶନିବାର ଏନସିବି ଦ୍ୱାରା ଗିରଫ ହେବାପରେ କମେଡି କୁଇନ୍ ଭାରତୀ ସିଂ ଓ ତାଙ୍କ ସ୍ୱାମୀ ହର୍ଷ ଲିମ୍ବାଚିଆଙ୍କୁ ମୁମ୍ବାଇର- କିଲା କୋର୍ଟରେ ହାଜର କରାଯାଇଥିଲା । କୋର୍ଟ ଦୁହିଁଙ୍କୁ ୧୪ ଦିନ ପାଇଁ ବିଚାର ବିଭାଗୀୟ ହାଜତକୁ ପଠାଇ ଦିଆଯାଇଛିି । ଏନସିବିର ରେଡ୍ ବେଳେ ଭାରତୀଙ୍କ ଘରୁ ଗଞ୍ଜେଇ ମିଳିଥିବାରୁ ଏବେ ଜେଲରେ ରହିବେ ଉଭୟ ସ୍ୱାମୀ-ସ୍ତ୍ରୀ ।
କମେଡି କୁଇନ ଭାରତୀ ସିଂଙ୍କ ହସ ଶୁକ୍ରବାର ସେତିକିବେଳେ ବନ୍ଦ ହୋଇଯାଇଥିଲା, ଯେତେବେଳେ ନାର୍କୋଟିକ୍ସ କଂଟ୍ରୋଲ ବ୍ୟୁରୋର ୩ଟି ଟିମ୍ ଏକସଙ୍ଗରେ ଭାରତୀ ଓ ତାଙ୍କ ସ୍ୱାମୀ ହର୍ଷ ଲିମ୍ବାଚିଆଙ୍କ ଘରେ ରେଡ କରିଥିଲେ । ବର୍ସୁଆ, ଲୋଖଣ୍ଡୱାଲା ଓ ସବର୍ବରେ ଏହି ରେଡ କରାଯାଇଥିଲା । ଏହି ରେଡ ବେଳେ ଭାରତୀଙ୍କ ଘରୁ ସାଢେ ୮୬ ଗ୍ରାମ୍ ଗଞ୍ଜେଇ ଜବତ ହୋଇଥିଲା । ତେବେ ଗଞ୍ଜେଇ ଜବତ ହେବାପରେ ଭାରତୀ ଓ ତାଙ୍କ ସ୍ୱାମୀ ହର୍ଷଙ୍କୁ ହାଜର ହେବାପାଇଁ ସମନ କରିଥିଲା ଏନସିବି ।
ଘରୁ ଡ୍ରଗ୍ସ ମିଳିବା ପରେ ଶନିବାର ବିଳମ୍ବିତ ରାତି ଯାଏଁ ଦୁହିଁଙ୍କୁ ପଚରା ଉଚରା କରିଥିଲା ଏନସିବି । ପ୍ରଥମେ ଭାରତୀଙ୍କୁ ପ୍ରଶ୍ନ କରିଥିଲା ତଦନ୍ତକାରୀ ସଂସ୍ଥା । ପରେ ସ୍ୱାମୀ ହର୍ଷ ଲିମ୍ବାଚିଆଙ୍କ ପାଳି ପଡିଥିଲା । ପରେ ଦୁହିଁଙ୍କୁ ଏକାଠି ବସାଇ ଗୁଡାଇ ତୁଡାଇ ପ୍ରଶ୍ନ କରିଥିଲା ନାର୍କୋଟିକ୍ସ କଂଟ୍ରୋଲ ବ୍ୟୁରୋ । ଆଉ ଏନସିବି ସାମ୍ନାରେ ଦୁହେଁ ଡ୍ରଗ୍ସ ନେଉଥିବା କଥାକୁ ସ୍ୱୀକାର କରିଥିଲେ । ମିଳିଥିବା ସୂଚନା ଅନୁସାରେ ଏନସିବିର ତଦନ୍ତକାରୀ ଅଧିକାରୀ ହାସ୍ୟ ଅଭିନେତ୍ରୀ ଭାରତୀ ସିଂଙ୍କୁ ଏକାଧିକ ପ୍ରଶ୍ନ କରିଥିଲେ ।
ମିଳିଥିବା ସୂଚନା ଅନୁସାରେ ଭାରତୀ ଓ ତାଙ୍କ ସ୍ୱାମୀଙ୍କୁ ଏନସିବି ରାତିସାରା ଏନସିବି କାର୍ଯ୍ୟାଳୟରେ ହିଁ ରଖିଥିଲା । ଭାରତୀଙ୍କ ମାଆ ତାଙ୍କୁ ଭେଟିବାକୁ ସେଠାରେ ପହଂଚିଥିଲେ ମଧ୍ୟ ତାଙ୍କୁ ଭେଟିବାକୁ ଦିଆଯାଇନଥିଲା ।
ଏନସିବି ହାତରେ ଲାଗିଥିବା ଜଣେ ଡ୍ରଗ୍ସ ପେଡଲର ଜରିଆରେ ଭାରତୀ ଓ ହର୍ଷଙ୍କ ପାଖରେ ପହଂଚିଥିଲା ନାର୍କୋଟିକ୍ସ କଂଟ୍ରୋଲ ବ୍ୟୁରୋ । ୨୧ ନଭେମ୍ବରରେ ମୁମ୍ବାଇର ଖାର ଗାଞ୍ଜା ଇଲାକାରୁ ଜଣେ ଡ୍ରଗ୍ସ ପେଡଲରକୁ ଧରିଥିଲା ଏନସିବି । ଯାହା ପାଖରୁ ଏଲଏସଡି, ଗଞ୍ଜେଇ ଓ ନିଷିଦ୍ଧ ନିଶା ଔଷଧ ଜବତ ହୋଇଥିଲା । ତାକୁ ପଚରା ଉଚରା ବେଳେ ଏହି ୨୧ ବର୍ଷୀୟ ଡ୍ରଗ୍ସ ପେଡଲର ଭାରତୀ ସିଂଙ୍କ ନାଁ ନେଇଥିଲା । ଆଉ ଏହାପରେ ଆକ୍ସନ ଆରମ୍ଭ କରିଦେଲା ଏନସିବିର ସ୍ପେଶାଲ ସ୍କ୍ୱାର୍ଡ ।
ଏଣିକି ଅସ୍ତ୍ରୋପଚାର କରିବେ ଆୟୁର୍ବେଦିକ ଡାକ୍ତର । ଅସ୍ତ୍ରୋପଚାର ପାଇଁ ସ୍ନାତକୋତର ଆୟୁର୍ବେଦିକ ଛାତ୍ରଙ୍କୁ ଦିଆଯିବ ସ୍ୱତନ୍ତ୍ର ତାଲିମ୍ । କାନ, ନାକ, ଆଖି, ଦାନ୍ତ, ଆଦି ଅସ୍ତ୍ରୋପଚାର କରିବା ପାଇଁ ଆଇନସମ୍ମତ ଅନୁମତି ।
